Document ID: 32004D0696

KOMMISSIONENS BESLUTNING
af 14. oktober 2004
om listen over programmer for udryddelse og overvågning af visse typer TSE, hvortil der kan ydes EF-tilskud i 2005
(medelt under nummer K(2004) 4011)
(2004/696/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 24, stk. 5, og
ud fra følgende betragtninger:
(1)
Nogle medlemsstater har indgivet programmer til Kommissionen for udryddelse og overvågning af visse transmissible spongiforme encephalopatier (TSE), som de ønsker at modtage EF-tilskud til.
(2)
I henhold til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik (2) finansieres programmer for udryddelse og overvågning af dyresygdomme via Den Europæiske Udviklings- og Garantifond for Landbruget, Garantisektionen. Finanskontrollen af foranstaltningerne foretages i henhold til artikel 8 og 9 i nævnte forordning.
(3)
Ved Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (3) er der fastsat regler for overvågning og udryddelse af TSE hos kvæg, får og geder.
(4)
Ved udarbejdelsen af listerne over programmer for udryddelse og overvågning af TSE, hvortil der kan ydes EF-tilskud i 2005, og fastsættelsen af procentsatsen og det maksimale tilskud til de enkelte programmer skal der tages hensyn til både hvert enkelt programs interesse for Fællesskabet og de disponible bevillinger.
(5)
Medlemsstaterne har givet Kommissionen alle de oplysninger, der er nødvendige for at kunne vurdere Fællesskabets interesse i at yde tilskud til programmerne for 2005.
(6)
Kommissionen har gennemgået hvert af programmerne, såvel fra et veterinært som fra et finansielt synspunkt, og den er indforstået med, at de pågældende programmer opføres på listen over programmer, hvortil der kan ydes EF-tilskud i 2005. Tilskuddet til overvågning af TSE vedrører gennemførelse af hurtige test, og tilskuddet til udryddelse af TSE vedrører destruktion af dyr, der er testet positive, samt genotypebestemmelse af dyr.
(7)
Da foranstaltningerne er af stor betydning for beskyttelsen af menneskers og dyrs sundhed, da disse overvågningsprogrammer er relativt nye i forhold til de traditionelle programmer for udryddelse af sygdomme, og da det er obligatorisk at anvende programmerne i alle medlemsstater, bør EF-tilskuddet dække en stor andel af udgifterne.
(8)
Der bør således opstilles en liste over programmer, hvortil der kan ydes EF-tilskud i 2005, ligesom der bør fastsættes en procentsats og et maksimumsbeløb for sådanne tilskud.
(9)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Fællesskabet yder i 2005 tilskud til de programmer for overvågning af TSE (BSE og scrapie), der er opført i bilag I.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag I.
Artikel 2
1. Fællesskabet yder i 2005 tilskud til de programmer for udryddelse af BSE, der er opført i bilag II.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag II.
Artikel 3
1. Fællesskabet yder i 2005 tilskud til de programmer for udryddelse af scrapie, der er opført i bilag III.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag III.
Artikel 4
Denne beslutning er rettet til medlemsstaterne.
Udfærdiget i Bruxelles, den 14. oktober 2004.

Labels: 0
15
6